Wara proċess twil ta’ kważi sentejn mimli kontroversja u negozjati diffiċli, id-direttiva riveduta dwar il-prodotti tat-tabakk ġiet approvata mill-Parlament Ewropew b’516-il vot favur, 66 kontra u 58 astensjoni. Id-direttiva li tmexxiet mill-Kummissarju Ewropew għas-Saħħa, Tonio Borg, hi maħsuba li tiskoraġixxi liż-żgħażagħ milli jibdew il-vizzju tat-tipjip. Jirriżulta li aktar minn seba’ minn kull għaxar persuni li jpejpu jibdew il-vizzju qabel ikollhom 18-il sena. Id-direttiva tipprovdi fost l-oħrajn biex 65% tal-pakkett tas-sigaretti jkollhom stampi juru l-ħsarat tat-tipjip għas-saħħa waqt li l-marka tas-sigaretti se tidher biss fil-parti t’isfel tal-pakkett. Barra dan, se jispiċċaw is-sigaretti b’togħmiet differenti maħsuba li jagħmlu l-prodotti iktar attrajenti u li s-sigaretti tal-menthol jispiċċaw mis-suq wara l-2020. F’kummenti lil www.tvm.com.mt minn Strasburgu, il-Kummissarju Ewropew esprima s-sodisfazzjon kbir tiegħu li laħaq il-mira li kellu meta nħatar Kummissarju – li d-direttiva kontroversjali tidħol fis-seħħ, minkejja l-pressjoni mill-industrija tat-tabakk li sal-lum stess ippruvat li l-vot jiġi pospost. Wara dan il-vot, il-Gvern Malti u tas-27 pajjiż l-ieħor, għandhom sentejn ċans biex jimplimentawha. Storja: Keith Demicoli